**Lau murgiltze egitasmoak eskola elebidunetan 2021 sartzerako**

**Elkarretaratzea uztailaren 6an Ortzaizen**

1980 urteak geroz, haurrak euskaraz eskolatzen ahal dira irakaskuntza elebidunean, oren parekotasunean. Familiengan arrakasta handia du eskaintzak, eta gaur egun 10 000tik gora ikasle izanez sail hortan, irakaskuntza elebidunak toki handia du eskolaren barna egiten den euskararen transmisioan.

Ikasle kopuruak handituz bezala, sistemaren emaitza pedagogikoak nola hobetu bilatu da denboran zehar. 2008tik aitzina, Euskararen erakunde publikoak euskaraz egiten zen klase denbora emendatzea gomendatu zuen. Ondotik, murgiltzean ari diren ama eskolak abiatu ziren, Hezkuntza kodeak onartzen duen esperimentazio modua erabiliz.

Gaur egun 20 ama eskola badaude sail publikoan, eta 19 sail katolikoan, 1 100 haur orotara Donibane Garazin, Baionan, Biarritzen, baita Donapaleun, Bankan edo Arnegin gaindi. Aspaldian euskara desagertua den hirietan, baita ere hizkuntza bizirik dagon lurraldeetan. Xiberuan momentuz ez dago horrelako etsenplurik.

2021ko sartzerako, lau eskola dira ama eskola murgiltzean idekitzea galdegiten dutenak: Aiherra (sail katolikoa), Arrosa-Ortzaize, Idauze-Mendi eta Larraine (sail publikoa).

Idekitzeak egin ahala, irakasleek zein burasoek guziz laudatzen dute haurren murgiltze goiztiar hori euskaran. Bizkitartean, Hezkunde nazionalak begi txarrez ikusten du eredu esperimental hori sail elebidun guzira hedatzeko bidean. Nahiz ebaluaketa guziek emaitza bikainak erakutsi, frantsesarentzat nihungo kalterik gabe, Hezkunde nazionalak ez du murgiltze klase berririk onartzen 2019tik geroz.

Burasoen eta elkarteen mobilizatze indartsuak, Euskararen erakunde publikoko hautetsiek Hezkunde nazionalarekin ereman hainbat eztabaida, Euskal Herriko herrien erabaki fermuak behar izan dira Estatuak ezarri trabak gainditzeko. Horrela lortu ziren Irisarriko eta Ainhoa eskoletako murgiltze klase idekitzeak 2019an, Hiriburukoa 2020an, murgiltze klase berrien idekitzeko protokolo itogarri bati uko egitea 2020ko larrazkenean.

2021ko apirilean Molac legeak murgiltze eredua gehiengo zabal batez onetsi ondotik, konstituzio kontseiluak murgiltze ereduak konstituzioaren 2. artikuluarekin ez zuela bat egiten erabaki du.

Alabainan, konstituzio kontseilua erakunde arau egile gorena da, eta bere epaiak legearen aldetik baitezpadakoak dira. Bizkitartean, lurralde huntan errealitate bazterrezin bat hor dugu: burasoen galdera (murgiltzea galdegiten duten eskoletan %80 ez bada %90 gainditzen dute alde diren burasoek), irakaskuntza eraginkor baten bidez euskara berpizteko dugun urgentzia, hizkuntza politika ausarten aldeko adostasun politiko nagusia.

**Gure egoeraz ezjakinean den instituzio baten manuaren aitzinean ez dugu amor eman nahi, eta 2021ko sartzerako murgiltze klase idekitzeak aldarrikatzen segitzen dugu. Eskola elebiduna ere, gure haurren eskola, gure hizkuntzaren iraupenaren berme izatea nahi dugu.**

**Azkenik, ezingo dugu borroka hori bakarrik ereman, gure eskola eta herrietatik.**

**Murgiltze sistema guzia konstituzio kontrakoa dela epaia eroririk, hainbat klase mehatxatuak direlarik, idekitze horien aldarrikapena Euskal Herri guziaren aitzin guduka bilakatzen da. Pariseri entzunarazten dio zein hezkuntza mota nahi dugun gure haurrentzat.**

**Aldarrikatzen duguna da gure oinarrizko hizkuntza eta kultura eskubideak errespetatuak izan ditezen.**

**Euskal Herriko hautetsi guziak deitzen ditugu gure sustengatzera, uztailaren 6an Ortzaizeko eskolan.**

*Aiherrako eskola katolikoa*

*Arrosa-Ortzaizeko eskola publikoa*

*Idauze-Mendiko eskola publikoa*

*Larraineko eskola publikoa*

*Euskal Haziak, Ikasbi, Bigai bai elkarteak.*